text: Una selecció dels camins de ronda més al·lucinants del litoral gironí
  diumenge 8 d'abril 2018
  Calçat còmode, aigua i una càmera o mòbil amb la memòria buida són els elements indispensables per fer bona part dels camins de Ronda de la Costa Brava. Els camins de Ronda deuen el seu nom a les rondes o guàrdies que tradicionalment feien les patrulles, resseguint la línia de la costa, per vigilar en contraban. Actualment, però, són una de la millor manera de veure paisatges al·lucinants, caminar una estona i descobrir platges desconegudes. Us hi apunteu?
  La platja de Sant Pol, de Sant Feliu de Guíxols, desemboca en un camí de ronda ample i còmode que transcorre entre vegetació variada i cases senyorials fins arribar a la cala de sa Conca, a s'Agaró. El traçat és sinuós i els pins, els matolls i els trams propicis per a la pesca amb canya són alguns dels elements més característics d'aquest recorregut que voreja la punta d'en Pau al final de la badia, la cala del Vaixell, les planes de cala Pedrosa i la mateixa cala Pedrosa, una petita platja de sorra gruixuda oberta al sud-est.
  Més endavant trobem les cales Font i de les Vaques, totes dues sense platja i formades per roques no molt altes, on s'hi poden trobar abundants eriçons de mar. Al final d'aquest tram rocós, que destaca pel bon estat de conservació del camí, arribem a la cala de sa Conca, una mena de badia tancada al sud per la punta de sa Conca, i al nord per la punta de Pinell. L'illot de sa Conca divideix la cala i forma l'anomenada cala d'Oriços o s'Oriçar. El camí continua tot vorejant la punta del Pinell i la punta Prima fins endinar-se a la marina de Port d'Aro.
  Ja podem fer i accedir al Camí de Ronda de Cala Bona, el del tram nord de Blanes-Lloret. El camí, que portava més de deu anys tancat, va ser construït en la dècada dels anys 70 per la Urbanització Cala Sant Francesc. Tot i que ara es convertirà en un punt clau pels instagramers aficionats a la Costa Brava, la seva finalitat inicial era la implantació d'una canonada per recollir les aigües residuals de les parcel·les adjacents a la costa. Ara, a més, s'incorporarà un nou tram al recorregut: un accés inèdit per la banda sud. El nou tram, actualment en construcció, connectarà la cala fins el Carrer de l'Ermita, al costat de l'entrada posterior del Jardí Botànic Marimurtra i inclourà un mirador a la Roca d'Es Viver.